AWB-vlag wapper by Ventersdorp-hospitaalŉ AWB-vlag, in plaas van die Suid-Afrikaanse landsvlag, het vir ŉ ruk lank bo die Ventersdorp-hospitaal in Noordwes gewapper. ŉ Woordvoerder van die departement van gesondheid in Noordwes, Tebogo Lekgethwane, sê die LUR vir gesondheid, Magome Masike, het die vlag raakgesien tydens ŉ ongeskeduleerde besoek aan die hospitaal. Hy sê veiligheidswagte by die hospitaal moet elke oggend die landsvlag hys en teen die aand weer afhaal. Lekgethwane sê hulle vermoed dat iemand vir hulle ŉ boodskap hiermee probeer stuur maar dat dit in die stadium onduidelik is wat die boodskap is. Die polisie ondersoek die saak. Die hospitaal se personeel word intussen ook ondervra. Die AWB-leier, Steyn van Ronge, kon nie onmiddelik vir kommentaar bereik word nie.